b'\n_START_ARTICLE_\nGavi\xc3\xa0 argentat europeu\n_START_SECTION_\nMorfologia\n_START_PARAGRAPH_\nEl mascle d\'aquesta esp\xc3\xa8cie fa 60-66\xc2\xa0cm de llarg\xc3\xa0ria i pesa 1.050-1.250\xc2\xa0g. La femella \xc3\xa9s una mica m\xc3\xa9s petita, amb 55-62\xc2\xa0cm i 800-980\xc2\xa0g, respectivament. Envergadura de 137-150\xc2\xa0cm. En \xc3\xa8poca de cria, els adults s\xc3\xb3n gris per les parts superiors amb cap i parts inferiors blanques. Les plomes prim\xc3\xa0ries i secund\xc3\xa0ries s\xc3\xb3n negres, amb unes taques blanques conegudes com a "miralls". Bec groc amb una zona roja en la mand\xc3\xadbula inferior, prop de la punta. L\'ull \xc3\xa9s p\xc3\xa0l\xc2\xb7lid, i al voltant hi ha un anell de pell nu. Les potes s\xc3\xb3n en general rosa, per\xc3\xb2 poden ser grogoses especialment en la poblaci\xc3\xb3 del b\xc3\xa0ltic. Fora de l\'\xc3\xa8poca de cria els adults presenten unes vires gris p\xc3\xa0l\xc2\xb7lid a cap i coll. No hi ha dimorfisme sexual quant al color, per\xc3\xb2 s\xc3\xad quant a la grand\xc3\xa0ria._NEWLINE_Els individus de menys d\'un any, s\xc3\xb3n de color marr\xc3\xb3, amb ratlles m\xc3\xa9s fosques, aix\xc3\xad com el bec i els ulls. Aquest disseny juvenil es va perdent fins als quatre anys aproximadament, en qu\xc3\xa8 arriben a la maduresa sexual.\n_START_SECTION_\nEcologia\n_START_PARAGRAPH_\nCom la major part de les gavines, s\xc3\xb3n aus marines costaneres, que habiten en les costes de l\'Atl\xc3\xa0ntic europeu, incloent Isl\xc3\xa0ndia i les Illes F\xc3\xa8roe. Les poblacions septentrionals migren cap al sud a l\'hivern, arribant a les costes atl\xc3\xa0ntiques de la pen\xc3\xadnsula Ib\xc3\xa8rica. La seva pres\xc3\xa8ncia als pa\xc3\xafsos catalans \xc3\xa9s ocasional. _NEWLINE_Despr\xc3\xa9s d\'una elaborada dansa nupcial i de la c\xc3\xb2pula, la parella tria un lloc on fer el niu. En general s\xc3\xb3n mon\xc3\xb2games, de vegades per a tota la vida, si treuen exitosament les niuades. Ponen de dos a quatre ous en nius situats en terra o en penya-segats. Crien en col\xc3\xb2nies, i els pares defenen molt activament la posta. Els ous tenen taques fosques i de color oliva, i s\xc3\xb3n covats per 28 a 30 dies. Els joves piquen la part roja del bec dels pares per indicar que estan famolencs. Aquests expulsen part de contingut de l\'est\xc3\xb3mac com a resposta al colpeix. Els joves poden volar als 35 \xe2\x80\x93 40 dies d\'edat, per\xc3\xb2 s\xc3\xb3n alimentats pels seus pares per 11 \xe2\x80\x93 12 setmanes, o incl\xc3\xbas m\xc3\xa9s.'